Troels Lund Poulsen (V), 2006-01-19:
Målet med dette beslutningsforslag, B 64, om den internationale sikringsstyrke i Afghanistan er at skabe stabilitet og sikkerhed for de kræfter, som er i gang med at genopbygge landet.
Taleban og Al-Qaedas greb om landet er heldigvis reduceret til enkelte lommer, og terrorgrupperne har i dag rigeligt at gøre med at undgå at blive taget til fange.
Det er en meget positiv udvikling, som Afghanistan har gennemgået.
2005 var et skelsættende år for afghanerne.
I september var der parlamentsvalg og regionale valg i Afghanistan.
Mere end 6 millioner afghanere trodsede Talebans trusselsregime for at afgive deres stemme.
Det er første gang i mere end 30 år, at de fik chancen for det.
En hel generation af afghanere har kun kendt til krig og blodig undertrykkelse, men alligevel var de meget villige til at deltage i afstemningen.
Et stort lyspunkt var det høje stemmetal til en række kvindelige kandidater.
På forhånd var de afghanske kvinder sikret 25 pct. af pladserne, og den danske valgchef i Afghanistan, Peter Erben, var blandt de mange, som på forhånd udtrykte håb om, at de kunne vriste yderligere et par pladser fra mændene.
For mange kvinder blev det en stor personlig succes, og der var mange kvinder, der kunne træde ind i parlamentet med en kolossal selvtillid.
Enkelte kommentatorer har med vanlig arrogance udtrykt skuffelse over stemmeprocenten, der kun lige sneg sig over de 50.
De politiske processer ligger nu helt og holdent i hænderne på afghanerne selv, men der er fortsat brug for en omfattende international støtteindsats.
Det er baggrunden for, at vi i dag diskuterer beslutningsforslag nr. B 64 om udvidelsen af det danske bidrag til den internationale sikkerhedsstyrke ISAF i Afghanistan med et bidrag til det sydlige Afghanistan i 2006.
Det danske bidrag har til formål at støtte den demokratisk valgte præsident Karzai med at skabe et demokratisk og stabilt Afghanistan, som ikke længere skal være underlagt Talebans middelaldermørke eller Al-Qaedas terrorbaser.
Venstre har længe ønsket et større engagement i Afghanistan og er derfor meget tilfreds med, at regeringen nu lægger op til at øge det samlede styrkebidrag i 2006 til at udgøre 360 personer.
Bidraget til det sydlige Afghanistan vil i lighed med den øvrige danske indsats være fleksibelt sammensat og tilgodese muligheden for sammentænkning af den militære og civile indsats.
Danmark deltager på flere måder aktivt i den internationale indsats.
Foruden Danmarks militærbidrag har regeringen afsat 670 mio. kr. til den civile genopbygning og humanitære indsats på finanslovene 2006-2009.
Den langsigtede bistand bliver primært koncentreret om menneskerettigheder og genopbygning af de sociale sektorer, herunder uddannelse med særlig vægt på pigers og kvinders adgang til undervisning, udvikling af de fattigste landområder, etablering af demokratiske institutioner samt genetablering af de nationale administrative systemer i Afghanistan.
Den humanitære bistand omfatter bl.a. fremme af fødevaresikkerhed, minerydning samt hjælp til flygtninge og internt fordrevne.
Alt i alt er der tale om en helstøbt indsats, som vi fra Venstres side bifalder, og derfor vil jeg meddele, at vi naturligvis støtter beslutningsforslag nr. B 64.